ព្រះរាជាណាចក្រកម្ពុជា

ជាតិ សាសនា ព្រះមហាក្សត្រ

&'

FOR LETTER H

កិច្ចសន្យាអនុវត្តគម្រោង

លេខ៖ ១០/០៥ KC-ISC

ការគាំទ្រក្រុម​ និងសហគមន៍កសិករប្រើប្រាស់ទឹក

នៅក្នុងឃុំល្វាលើ ស្រុកចំការលើ ខេត្តកំពង់ចាម

រវាង

សហគមន៍កសិករប្រើប្រាស់ទឹកប្រព័ន្ធធារាសាស្រ្ត ៥កុម្ភៈ

ឃុំល្វាលើ ស្រុកចំការលើ ខេត្តកំពង់ចាម

និង

មជ្ឈមណ្ឌលសេវាកម្មធារាសាស្រ្ត

ខេត្តកំពង់ធំ

ខែមេសា ឆ្នាំ ២០១០

កិច្ចសន្យាអនុវត្តគម្រោង

គាំទ្រសហគមន៍ និងក្រុមកសិករប្រើប្រាស់ទឹក

នៅក្នុងឃុំ ល្វាលើ ស្រុកចំការលើ ខេត្តកំពង់ចាម

លេខ៖ ១០/០៥ KC-ISC

កិច្ចសន្យានេះរៀបចំឡើងរវាង សហគមន៍កសិករប្រើប្រាស់ទឹកប្រព័ន្ធធារាសាស្រ្ត ៥កុម្ភៈ ក្នុងឃុំ ល្វាលើ ស្រុកចំការលើ ខេត្តកំពង់ចាម ជាភាគីម្ចាស់គម្រោង ដែលតំណាងដោយ លោក **ញឹម សុភាព** ជាប្រធានសហគមន៍ និង មជ្ឈមណ្ឌលសេវាកម្មធារាសាស្រ្ត ជាភាគីអនុវត្តគម្រោង ដែលតំណាងដោយ លោក​ **ឡុង ពិសិដ្ឋ** ជាអ្នកសម្របសម្រួលមជ្ឈមណ្ឌលសេវាកម្មធារាសាស្រ្ត។

ប្រការ ១ គោលបំណង

ក. ធានាលើប្រសិទ្ធិភាព នៃការសិក្សា និងរៀបចំគម្រោងប្លង់ សំណង់ ក្នុងផែនការកែលំអប្រព័ន្ធធារា សាស្រ្ត ក្នុងឃុំល្វាលើ ដោយផ្អែកតាមសំណើរបស់សមាជិកក្រុមកសិករប្រើប្រាស់ទឹក និងដំណើរការអនុវត្តន៍ គម្រោងជួសជុល និងសាងសង់សំណង់ ក្នុង ប្រព័ន្ធធារាសាស្រ្ត ក្នុងរដូវប្រាំង ២០១០។

ខ. ពង្រឹងសមត្ថភាពគណៈកម្មាធិការក្រុមកសិករប្រើប្រាស់ទឹកក្នុងឃុំល្វាលើ ក្នុងដំណើរការត្រួតពិនិត្យ លើការអនុវត្តគម្រោងជួសជុល និងសាងសង់សំណង់ ក្នុងប្រព័ន្ធធារាសាស្រ្ត ក្នុងរដូវប្រាំង ២០១០ និងទទួលបាន ការបណ្តុះបណ្តាលស្តីអំពី និតិវិធី និងការវាយតំលៃលើការដាក់ដេញថ្លៃឯកសារ ការត្រួតពិនិត្យលើការងារសាងសង់ ការរៀបចំការងារជួសជុលថែទាំជាប្រចាំ។

គ. រៀបចំប្រព័ន្ធបញ្ជីទិន្នន័យដីស្រែ និងផែនទីដីស្រែ ក្នុងតំបន់ស្រោចស្រព លើផ្ទៃដីទាំងមូល។

ប្រការ ២ ជំហាន និងរយៈពេលនៃការអនុវត្តន៍គម្រោង

រយៈពេលនៃការផ្តល់សេវាកម្មនេះ មានចំនួន ៧៧ថ្ងៃ (ក្នុងកំឡុងពេល ៤ ខែ) ដែលត្រូវប្រើធនធាន មនុស្សរបស់មជ្ឈមណ្ឌលសេវាកម្ម ចំនួន ១៧០ថ្ងៃ។

|  |  |  |  |
| --- | --- | --- | --- |
| ល.រ | ការរិយាយអំពីសកម្មភាពការងារ | រយៈពេលអនុវត្តការងារ | ចំនួនថ្ងៃធ្វើការរបស់មជ្ឈមណ្ឌល |
| ១ | ដំណាក់កាលទី ១ | ៥១ ថ្ងៃ | ១០១ ថ្ងៃ |
| ២ | ដំណាក់កាលទី ២ | ៨ ថ្ងៃ | ១៣ ថ្ងៃ |
| ៣ | ដំណាក់កាលទី ៣ | ១៨ ថ្ងៃ | ៥៦ ថ្ងៃ |
| សរុប | | ៧៧ ថ្ងៃ | ១៧០ ថ្ងៃ |

សេវាកម្មនេះ ចាប់ផ្តើមអនុវត្តចាប់ពី ខែមេសា ២០១០ រហូតដល់ ខែមិថុនា ឆ្នាំ ២០១០។

ប្រការ ៣ ការចំណាយ នៃការអនុវត្តន៍គម្រោង

ការចំណាយលើការអនុវត្តន៍គម្រោងគាំទ្រក្រុមកសិករប្រើប្រាស់ទឹកក្នុងឃុំល្វាលើ ស្រុកចំការលើ អស់ប្រាក់ សរុបចំនួន ៨លានរៀល។ សហគមន៍ និងក្រុមកសិករប្រើប្រាស់ទឹកក្នុង ឃុំល្វាលើ ជាអ្នកទទួលខុសត្រូវលើការ ចំណាយ ៨ លានរៀល។

រាល់ការចំណាយលើដំណើរគាំទ្រសហគមន៍ និងក្រុមកសិករប្រើប្រាស់ទឹកក្នុងឃុំល្វាលើ នៅក្នុងដំណាក់ កាលទាំង ៣ ដូចមានចែងក្នុងប្រការ ២ នឹងប្រើប្រាស់ថវិកា របស់មជ្ឈមណ្ឌល សេវាកម្មធារាសាស្រ្ត។ នៅក្នុងដំណាក់កាលទី៣ បន្ទាប់ពី ការវាយតំលៃលើការអនុវត្តន៍គម្រោង របស់មជ្ឈមណ្ឌលសេវាកម្ម ដោយ គណៈកម្មាធិការក្រុមកសិករប្រើប្រាស់ទឹក គណៈកម្មាធិការសហគមន៍កសិករប្រើប្រាស់ទឹកក្នុង ឃុំល្វាលើ នឹងបង់ ប្រាក់ចំនួន ៨ លានរៀល អោយមជ្ឈមណ្ឌលសេវាកម្មធារាសាស្រ្ត ករណីលទ្ធផលនៃការវាយតំលៃ ទទួលបាន ជាវិជ្ជមាន និងអាចទទួលយកបានដោយឆ្លើយតបនឹងគោលបំណង ដូចមានចែងក្នុងប្រការ ១។

តារាងសរុបការចំណាយ លើការគាំទ្រក្រុមកសិករប្រើប្រាស់ទឹក

ក្នុងឃុំល្វាលើ ស្រុកចំការលើ ខេត្តកំពង់ចាម

|  |  |  |  |
| --- | --- | --- | --- |
| ការរិយាយ | ចំនួនថ្ងៃធ្វើការងារ | តំលៃ/១ថ្ងៃ | ចំនួនសរុប​​ (៛) |
| អ្នកសំរបសំរួលសហគមន៍ | 84 | 33,000 | 2,772,000 |
| អ្នកគ្រប់គ្រងមជ្ឈមណ្ឌលសេវាកម្ម | 10 | 50,000 | 500,000 |
| វិស្វករសំណងធារាសាស្រ្ត | 52 | 50,000 | 2,600,000 |
| ទីប្រឹក្សាបចេ្ទកទេស | 19 | 84,000 | 1,596,000 |
| ទីប្រឹក្សារៀបចំសហគមន៍ | 5 | 84,000 | 420,000 |
| បោះពុម្ពបញ្ជីឈ្មោះសហគមន៍ |  |  | 112,000 |
| សរុបប្រាក់ត្រូវចំណាយ | 170 |  | 8,000,000 |

ប្រការ ៤ ការបង់ប្រាក់ថ្លៃអនុវត្តគម្រោង

ការបង់ប្រាក់ នឹងត្រូវធ្វើឡើងដោយសាច់ប្រាក់សុទ្ធ ឬតាមរយៈការផ្ទេរប្រាក់ចូលទៅក្នុងគណនីរបស់ មជ្ឈមណ្ឌលសេវាកម្មធារាសាស្រ្តផ្ទាល់ នៅចុងដំណាក់កាលទី៣ បន្ទាប់ពីការវាយតំលៃលើការអនុវត្តន៍គម្រោង ដោយក្រុម គណៈកម្មាធិការក្រុមកសិករប្រើប្រាស់ទឹក និងក្រុមប្រឹក្សាឃុំល្វាលើ។

ប្រការ ៥ របាយការណ៍សកម្មភាព និងរបាយការណ៍បញ្ចប់ការអនុវត្តន៍គម្រោង

នៅរៀងរាល់ចុងខែនីមួយៗ មជ្ឈមណ្ឌលសេវាកម្មធារាសាស្រ្ត នឹងរាយការណ៍អំពីសកម្មភាព​ជូន សហគមន៍ កសិករប្រើប្រាស់ទឹក និងក្រុមប្រឹក្សាឃុំល្វាលើ ស្តីអំពីដំណើរការនិងលទ្ធផលសំរេចបាន។ ក្រោយ ពេលបញ្ចប់កិច្ចសន្យា រយៈពេលមួយ សបា្តហ៍ មជ្ឈមណ្ឌលនឹងផ្តល់របាយការណ៍បញ្ចប់ការអនុវត្តន៍គម្រោង តាមកិច្ចសន្យា ជូនសហគមន៍កសិករប្រើប្រាស់ទឹក និងក្រុមប្រឹក្សាឃុំល្វាលើ។

ឯកសារព្រាងអំពីបទបញ្ជាផ្ទៃក្នុងក្រុមកសិករប្រើប្រាស់ទឹក និតិវីធីនៃការប្រមូល និងចុះឈ្មោះសមាជិកក្រុម បញ្ជីឈ្មោះ និងប័ណ្ណសមាជិកក្រុមកសិករប្រើប្រាស់ទឹក នឹងត្រូវផ្តល់ជូនគណៈកម្មាធិការក្រុម និងសមាជិកក្រុម។

ប្រការ ៦ ការវាយតំលៃលើការអនុវត្តន៍គម្រោង

ការវាយតំលៃ នឹងធ្វើឡើងនៅក្នុងដំណាក់កាលទី៣ ដោយគណៈកម្មាធិការក្រុមកសិករប្រើប្រាស់ទឹក និងក្រុមប្រឹក្សាឃុំល្វាលើ។ ការវាយតំលៃនេះ ផ្តោតសំខាន់ទៅលើពីរចំណុច៖ ១. ការសំរេចនូវគោលបំណង ដូចមានចែងក្នុងប្រការ១ និង ២. ធ្វើការឆ្លុះបញ្ចាំងលើដំណើរការគាំទ្រនិងបណ្តុះបណ្តាលក្រុមកសិករ ក្នុងឃុំល្វាលើ ដើម្បីស្វែងរកចំណុចល្អ និងចំណុចត្រូវកែលំអសំរាប់អនុវត្តទៅថ្ងៃអនាគត។

ប្រការ ៧ ការដោះស្រាយទំនាស់

ករណីមានទំនាស់កើតឡើងពាក់ព័ន្ធនិងកិច្ចសន្យានេះ ភាគីទាំងពីរ នឹងជួបពិភាក្សាគ្នាដើម្បីរកដំណោះ ស្រាយសមស្របមួយដែលអាចទទួលបានការឯកភាពពីភាគីទាំងពីរ។ ករណីមិនអាចពិភាក្សា រវាងភាគីទាំងពីរ ទំនាស់នេះ នឹងបញ្ជូនទៅដោះស្រាយតាមវិធានការណ៍ និងច្បាប់របស់ព្រះរាជាណាចក្រកម្ពុជា។

ប្រការ ៨ សុពលភាពនៃកិច្ចសន្យា

កិច្ចសន្យានេះ នឹងមានសុពលភាពចាប់ពីថ្ងៃចុះហត្ថលេខា រវាងប្រធានសហគមន៍កសិករប្រើប្រាស់ទឹក ៥កុម្ភៈ និងអ្នកសម្របសម្រួលនៃមជ្ឈមណ្ឌលសេវាកម្មធារាសាស្រ្ត។

ប្រការ ៩ ការធ្វើវិសោធនកម្មនៃកិច្ចសន្យា

កិច្ចសន្យានេះ អាចនឹងត្រូវធ្វើការកែប្រែ ករណីមានការឯកភាពទាំងពីរភាគី រវាងប្រធានសហគមន៍កសិករ ប្រើប្រាស់ទឹក ៥កុម្ភៈ និងអ្នកសម្របសម្រួលនៃមជ្ឈមណ្ឌលសេវាកម្មធារាសាស្រ្ត។

ធ្វើនៅ ឃុំល្វាលើ ថ្ងៃទី ២២ ខែមេសា ឆ្នាំ ២០១០

មជ្ឈមណ្ឌលសេវាកម្មធារាសាស្រ្ត សហគមន៍កសិករប្រើប្រាស់ទឹក ៥កុម្ភៈ

ប្រធាន​ ប្រធាន

លោក ឡុង ពិសិដ្ឋ លោក ញឹម​ សុភាព